EELNÕU

Teadus- ja arendustegevuse ning innovatsiooni korralduse seaduse muutmise seadus

§ 1. Teadus- ja arendustegevuse ning innovatsiooni korralduse seaduse muutmine

Teadus- ja arendustegevuse ning innovatsiooni korralduse seaduses tehakse järgmised muudatused:

1) paragrahvi 3 lõiget 1 täiendatakse pärast sõna „rakenduskõrgkoolid” sõnaga „, teadusnõunikud”;

2) paragrahvi 3 täiendatakse lõikega 6 järgmises sõnastuses:

„(6) Teadusnõunik on ministri juures või Riigikantseleis avaliku teenistuse seaduse alusel töötav ametnik või töölepingu seaduse alusel töötav teenistuja, kes tegeleb teadusliku teadmuse vahendamisega ministrile ja teistele ametnikele.”

3) paragrahvi 6 täiendatakse lõikega 4 järgmises sõnastuses:

„(4) Vabariigi Valitsus võtab oma tegevuses asjakohaselt arvesse teadus- ja arendustegevuse tulemusi.”

4) seadust täiendatakse §‑ga 91 järgmises sõnastuses:

„§ 91. Teadusnõunikud

(1) Riigikantseleis ja iga ministri juures töötab vähemalt üks teadusnõunik, kellel peab olema asjaomase valdkonna doktorikraad ja vähemalt viieaastane iseseisva teadus- või arendustöö kogemus.

(2) Teadusnõunik:

1) planeerib ja korraldab teadus- ja arendustegevuse alast koostööd asjaomase ministri vastutusvaldkonnas,

2) nõustab ministrit või Riigikantseleid tema vastutusvaldkonna teadus- ja arendustegevuse küsimustes,

3) toetab ministrit või Riigikantseleid teadus- ja arendustegevuse tellimisel,

4) koordineerib asjaomases ministeeriumis § 9 lõike 2 punkti 1 alusel välja töötatud teadus- ja arendustegevuse ning innovatsiooni tegevuskava elluviimist, ning

5) täidab teisi ametijuhendis kirjeldatud tööülesandeid.”;

5) paragrahvi 10 lõike 3 punkti 4 täiendatakse pärast sõna „korraldab” sõnadega „koostöös teadusnõunikega”.


§ 2. Seaduse jõustumine

(1) Käesolev seadus jõustub üldises korras.

(2) Käesoleva seaduse § 1 punkt 4 jõustub 2028. aasta 1. jaanuaril.

Lauri Hussar
Riigikogu esimees

Tallinn, ... ...... 2026


Algatavad Riigikogu liikmed Jaak Valge ja Irja Lutsar 2026. aasta 17. septembril.

